Diari Oficial de la Generalitat Valenciana


Sumari del DOGV 2923, del 05-02-1997 (1997/878449)

RESOLUCIÓ de 28 de novembre de 1996, de la Direcció General d'Ordenació i Innovació Educativa i Política Lingüística, per la qual es convoca l'activitat de les Escoles Viatgeres per a l'any 1997.
---------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2923

Data del DOGV
:   05-02-1997

Secció del DOGV
:   ALTRES DISPOSICIONS

Número del document
:   1997/878449


Data del document
:   28-11-1996

Organisme emissor
:   Conselleria de Cultura, Educació i Ciència

Tipus de document
:   Resolució

RESOLUCIÓ de 28 de novembre de 1996, de la Direcció General d'Ordenació i Innovació Educativa i Política Lingüística, per la qual es convoca l'activitat de les Escoles Viatgeres per a l'any 1997.  
Com en anys anteriors, la Conselleria de Cultura, Educació i Ciència ha establert els mecanismes adequats de col·laboració amb el Ministeri d'Educació i Ciència per a convocar la Campanya d'Escoles Viatgeres per a l'any 1997.  
Aquesta experiència té dos grans objectius: d'una banda el descobriment de la comunitat autònoma que es visita, emprant el concepte de medi ambient global: aspectes geogràfics, ecològics, antropològics, lingüístics, i, d'una altra, la convivència de grups de diferents comunitats que hi participen simultàniament.  
Aquestes activitats es desenrotllaran amb una metodologia activa, creant hàbits de cooperació i treball en equip, preparant l'alumne perquè s'integre en la vida social i cultural.  
Per tot això, d'acord amb l'Ordre Ministerial de 13 de març de 1986 (BOE de 04.04.86), que regula les ajudes als alumnes que realitzen l'activitat d'Escoles Viatgeres, i en virtut de les competències del Reial Decret 2093/83, de 28 de juliol, resolc:  
Primer  
Podran sol·licitar ajudes per a participar en el Programa d'Escoles Viatgeres els alumnes de 5è i 6è cursos d'Educació Primària de centres públics i privats de la Comunitat Valenciana.  
Segon  
1. Les rutes i el nombre de grups que les recorreran són els que detalla l'annex II d'aquesta resolució.   
2. Les activitats es realitzaran en dues fases, una en primavera (de l'1 d'abril al 2 de juny de 1997) i l'altra en la tardor (del 7 d'octubre a l'1 de novembre de 1997).  
3. Els participants s'incorporaran a la capçalera de ruta el dimarts de cada setmana i eixiran el dilluns de la setmana següent (preferentment als matins).  
Tercer  
1. Les ajudes inclouran els aspectes següents:  
- El transport amb ferrocarril des de l'estació de RENFE més pròxima al lloc d'origen fins la capçalera de ruta i a la inversa, d'acord amb el conveni entre el Ministeri d'Educació i Ciència i RENFE (llevat de rodalies).   
- Les despeses d'allotjament i manutenció als centres d'acollida.  
- Les despeses de transport per carretera corresponents al trajecte de cada ruta.  
- La cobertura de riscs del període de durada de les Escoles Viatgeres es garanteix mitjançant una pòlissa d'accidents subscrita amb aquest fi.  
- Als beneficiaris que recórreguen rutes fora de la península se'ls assegurarà el transport corresponent (aeri o marítim) des de la península fins la capçalera de ruta i a la inversa.  
Quart  
1. Els alumnes que hi participen s'integraran en grups de quinze, acompanyats d'un professor.  
2. El professor acompanyant haurà de ser necessàriament el/la tutor/a o, si s'escau, un/a professor/a que habitualment imparteix classes al grup d'alumnes, i el responsable del projecte de participació a què fa referència el punt 7.1 d'aquesta resolució.  
3. Les escoles unitàries o graduades incompletes que no puguen arribar al nombre d'escolars esmentats al punt 1 es podran agrupar seguint un criteri de proximitat geogràfica fins completar els quinze alumnes que constituiran el grup de viatge. El professor acompanyant serà d'una de les escoles que s'agrupen. En aquest cas, les sol·licituds es faran segons indica el punt 5.4.   
Cinquè  
1. Les sol·licituds dels alumnes es confeccionaran segons l'annex IV, on s'inclou l'autorització paterna.   
2. Seran presentades pels directors dels centres a la Direcció Territorial d'Educació corresponent o enviades per qualsevol dels procediments establerts en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu.   
3. S'hi presentaran amb la documentació següent:  
a) Dades del centre i del professor acompanyant, segons l'annex III.  
b) Certificat del director del centre d'haver estat aprovada la sol·licitud pel Consell Escolar, fent menció explícita de la relació d'alumnes presentats (annex V).  
c) Avantprojecte d'activitats que cal realitzar d'acord amb la programació del centre i segons els objectius generals que s'especifiquen en l'annex I.   
4. Els alumnes dels centres que s'acullen a la situació prevista en el punt 4.3 presentaran conjuntament les seues sol·licituds. Els directors inclouran un exemplar dels documents referits en el punt 5.3.b per cada centre. S'hi especificarà en cada cas a quin centre està adscrit el professor acompanyant.  
5. El termini de presentació de sol·licituds serà de 20 dies naturals comptadors a partir de l'endemà de la publicació d'aquesta resolució al Diari Oficial de la Generalitat Valenciana.  
El termini per a resoldre les sol·licituds que es formulen serà de quatre mesos. Si dins el termini esmentat no hi ha una resolució expressa, les sol·licituds es consideraran desestimades, sense perjudici del que es resolga en el moment oportú.  
Sisè  
1. En cada direcció territorial d'Educació es constituirà una comissió per a seleccionar i ordenar les sol·licituds presentades. Aquesta comissió estarà integrada pels membres següents:   
- President: el director territorial d'Educació o persona en qui delegue.  
- Vocals: el cap de la Unitat d'Inspecció Educativa; i un inspector d'educació; dos directors de centres d'Educació Primària, un de centre públic i l'altre de centre privat, designats pel director territorial d'Educació corresponent; dos pares d'alumnes, un en representació dels centres públics i l'altre dels centres privats, designats per la Federació d'Associacions de Pares d'Alumnes corresponent; un funcionari de la Direcció Territorial d'Educació, que farà de secretari de la comissió.  
2. Per a l'ordenació preferent es confeccionarà un barem, tenint en compte els criteris següents:   
a) Les característiques socioeconòmiques de la zona on està ubicat el centre docent sol·licitant. Tindran preferència els alumnes que provenen de zones rurals, cercles perifèrics o suburbials i zones d'acció educativa preferent, Centres d'Acció d'Educació Singular (CAES) i Projecte d'Acció Educativa Preferent (PAEP).  
b) La participació anterior en aquest programa. Tindran preferència els centres que no han participat en les campanyes de 1994, 1995 i 1996 de l'experiència Escoles Viatgeres.  
c) En tot cas, es considerarà i valorarà l'avantprojecte que presenta el centre, així com la preparació, l'experiència i el currículum del professor envers les activitats de tractament del medi.   
3. Caldrà tenir en compte que no podrà seleccionar-se un nombre de grups de sisè nivell superior al de grups que hauran de participar en l'etapa de primavera.  
4. Quan la comissió esmentada seleccione i ordene les sol·licituds, les direccions territorials trametran a la Direcció General d'Ordenació i Innovació Educativa i Política Lingüística les actes de les sessions corresponents, amb la relació prioritzada de les sol·licituds rebudes. S'hi especificarà: localitat, centre, rutes sol·licitades pel centre.   
La Direcció General d'Ordenació i Innovació Educativa i Política Lingüística dictarà la resolució oportuna en què es farà pública la relació de centres seleccionats, amb la ruta corresponent. Als centres seleccionats els serà comunicada aquesta resolució, que es publicarà en el Diari Oficial de la Generalitat Valenciana.  
Contra la resolució d'adjudicació podran interposar, els centres interessats, recurs ordinari davant la Conselleria de Cultura, Educació i Ciència.  
Setè  
1. Els professors acompanyants dels grups seleccionats elaboraran el quadern de l'alumne d'acord amb els materials i les orientacions que els trametrà la coordinació de la ruta que visitaran i l'enviaran a aquesta abans de la seua incorporació; igualment se'n trametrà una còpia a la direcció territorial d'Educació corresponent.  
2. Cada centre participant haurà de trametre, després d'haver recorregut la ruta i en un termini màxim de dos mesos des que acabe, una memòria d'avaluació (en tres exemplars) a la Direcció Territorial d'Educació corresponent (Servei Territorial d'Educació).  
3. La memòria d'avaluació es presentarà en format DIN-A4 i amb una extensió no superior a 15 fulls. Tindrà almenys els apartats següents:   
a) Objectius realitzats: recollirà els objectius de l'escola viatgera, les característiques del grup, les activitats anteriors al viatge i les realitzades posteriorment, i els mitjans emprats per a l'avaluació dels resultats.  
b) Diari: on es reflectirà, de manera seqüencial, el desenrotllament de les activitats i l'adequació d'aquestes als objectius proposats, i també el nivell d'ús i condicions de les infraestructures.  
c) Avaluació dels resultats: reflectiran no sols la síntesi dels coneixements adquirits pel grup durant el desplegament de l'Escola Viatgera, sinó també i fonamentalment, les actituds suscitades en els alumnes pel contacte amb altres cultures, la capacitat d'aquests per a participar en la vida de les comunitats visitades i el nivell d'anàlisi crítica i d'elaboració d'alternatives davant els problemes locals assolit pel col·lectiu.  
4. Dins el termini d'un mes, el director territorial d'Educació trametrà les memòries en doble exemplar, amb el corresponent informe de la Inspecció Educativa, a la Direcció General d'Ordenació i Innovació Educativa i Política Lingüística, Servei de Programes d'Innovació i Suport Escolar.   
Vuitè  
Contra aquesta resolució, que no posa fi a la via administrativa, podrà interposar-se recurs ordinari davant de la consellera de Cultura, Educació i Ciència en el termini d'un mes comptador des de l'endemà de la seua publicació.  
València, 28 de novembre de 1996.- El director general d'Ordenació i Innovació Educativa i Política Lingüística: Josep Vicent Felip i Monlleó.  
ANNEX I  
Objectius generals:  
- Assolir un nivell de coneixement i comprensió integral de la comunitat visitada, les gents i els costums, les terres, la història i els recursos d'aquesta  
- Fomentar la convivència i la cooperació entre els alumnes, acceptar les diferències culturals i lingüístiques dels diferents grups, i potenciar el desenrotllament de les capacitats individuals  
- Crear hàbits i actituds positives per a la defensa i la conservació del medi ambient i del patrimoni, a partir de l'entorn habitual dels alumnes  
- Procurar el desenrotllament i la utilització d'una metodologia activa i participativa de professors i alumnes, i l'intercanvi d'experiències singulars, pel que fa a la ruta.  
- Eixamplar, des del punt de vista didàctic, l'àmbit d'actuació de l'escola, mitjançant la investigació i el disseny de noves situacions d'aprenentatge, extensives a l'abans i el després de la realització de la ruta  
ANNEX II  
Relació de rutes que recorreran els alumnes valencians durant la campanya 1997  
- Andalusia occidental 1  
- Andalusia oriental 1  
- Canàries 1  
- Galícia 2  
- País Basc 2  
- Saragossa 3  
- Astúries 2  
- Cantàbria 2  
- Burgos 2  
- Salamanca 2  
- Sòria 2  
- Navarra 2  
- Càceres 2  
- Lleó 2  
- Madrid 2  
- Toledo 2  
- La Rioja 2